**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL Klaipėdos miesto savivaldybės neformaliojo suaugusiųjų švietimo ir tęstinio mokymosi veiksmų plano 2016–2019 metams patvirtinimo“ PROJEKTO**

**1. Sprendimo projekto esmė, tikslai ir uždaviniai.**

Šiuo sprendimo projektu siekiama patvirtinti Klaipėdos miesto savivaldybės neformaliojo suaugusiųjų švietimo ir tęstinio mokymosi veiksmų planą 2016–2019 metams (toliau – Veiksmų planas).

Tikslas – tobulinti Klaipėdos miesto neformalųjį suaugusiųjų švietimą ir tęstinį mokymąsi.

Uždavinys – užtikrinti neformaliojo suaugusiųjų švietimo ir tęstinio mokymosi sistemos Klaipėdos miesto savivaldybėje darną, siekiant didesnio klaipėdiečių dalyvavimo suaugusiųjų neformaliajame švietime.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 8 punktu, kuriuo nurodyta, kad Savivaldybės savarankiškoji funkcija yra suaugusiųjų neformaliojo švietimo organizavimas. Lietuvos Respublikos neformaliojo suaugusiųjų švietimo įstatymo 8 straipsnio 2 punkte nurodyta, kad savivaldybės taryba, atsižvelgdama į Lietuvos Respublikos švietimo ir mokslo ministro patvirtintą neformaliojo suaugusiųjų švietimo ir tęstinio mokymosi plėtros programos įgyvendinimo veiksmų planą ir savivaldybės gyventojų, darbdavių, kitų socialinių partnerių poreikius, tvirtina savivaldybės neformaliojo suaugusiųjų švietimo ir tęstinio mokymosi veiksmų planą. Vadovaujantis šiais dokumentais Klaipėdos miesto savivaldybės administracijos direktoriaus 2016 m. balandžio 5 d. įsakymu Nr. AD1-998 buvo organizuotas Klaipėdos miesto suaugusiųjų neformaliojo švietimo ir tęstinio mokymosi poreikių tyrimo atlikimo ir veiksmų plano projekto parengimo (toliau – Tyrimas) paslaugų pirkimas. 2016 m. gegužės 5 d. buvo pasirašyta Paslaugu sutartis Nr. J9-868 su VšĮ Klaipėdos valstybine kolegija. 2016 m. rugpjūčio 5 d. pasirašytas Paslaugų perdavimo-priėmimo aktas Nr. VS-4316.

VšĮ Klaipėdos valstybinės kolegijos atliktas tyrimas parodė, kad Klaipėdos mieste nepakankamai aktyviai vykdomas neformalusis suaugusiųjų švietimas, trūksta susistemintos informacijos, mažai vyresniojo amžiaus gyventojų dalyvauja neformaliajame švietime ir tęstiniuose mokymuose. Didžiausia kliūtis darbdaviams ir socialiniams partneriams organizuoti suaugusiųjų neformalųjį švietimą, o gyventojams dalyvauti jame yra lėšų trūkumas. Gyventojai, darbdaviai ir socialiniai partneriai pageidauja mokytis psichologijos, savirealizacijos, saviugdos, sveikatos, sveikos gyvensenos, kompiuterinio raštingumo, verslumo, vadybos, ekonomikos pagrindų ir projektų rengimo srityse. Nustatyta, kad Klaipėdos mieste yra gyventojų poreikis formalizuoti savarankiškai įgytas žinias ir įgūdžius ir gauti kompetenciją patvirtinantį dokumentą. Atsižvelgus į tyrimo rezultatus Klaipėdos miesto savivaldybės neformaliojo švietimo ir tęstinio mokymosi veiksmų plane 2016–2019 metams numatomos priemonės ir veiksmai, padedantis plėtoti suaugusiųjų mokymąsi visą gyvenimą, skatinti ir užtikrinti jų dalyvavimą neformaliajame švietime bei tęstiniuose mokymuose.

Vadovaudamasi Mokymosi pagal neformaliojo suaugusiųjų švietimo ir tęstinio mokymosi programas finansavimo metodikos, patvirtintos Lietuvos Respublikos Vyriausybės 2016 m. sausio 14 d. nutarimu Nr. 22, 4 punktu, Klaipėdos miesto savivaldybės taryba 2016 m. gegužės 26 d. sprendimu Nr. T2-141 patvirtino Neformaliojo suaugusiųjų švietimo ir tęstinio mokymosi programų, finansuojamų Klaipėdos miesto savivaldybės biudžeto lėšomis, finansavimo ir atrankos tvarkos aprašą, todėl Veiksmų plane yra numatyta ir ši priemonė.

Klaipėdos miesto savivaldybės tarybos 2016 m. vasario 2 d. sprendimu Nr. T2-50 buvo padidintas pareigybių skaičius Klaipėdos miesto pedagogų švietimo ir kultūros centre ir nuo 2016 m. gegužės 12 d. paskirtas neformaliojo suaugusiųjų švietimo koordinatorius-metodininkas, todėl tikslinga Klaipėdos miesto pedagogų švietimo ir kultūros centrą paskirti Klaipėdos miesto savivaldybės neformaliojo suaugusiųjų švietimo ir tęstinio mokymosi veiksmų plano 2016-2019 metams įgyvendinimo koordinatoriumi.

**3. Kokių rezultatų laukiama.**

Įgyvendinant Veiksmų planą, Klaipėdos miesto gyventojams, darbdaviams ir socialiniams partneriams bus teikiama informacija apie neformaliojo suaugusiųjų švietimo ir tęstinio mokymosi bei savarankiškai įgytų žinių ir įgūdžių formalizavimo galimybes, skatinama suaugusiųjų motyvacija ir dalyvavimas mokymuose, sudarytos sąlygos vykdyti Savivaldybės biudžeto lėšomis finansuojamas neformaliojo suaugusiųjų švietimo ir tęstinio mokymosi programas. Bus vykdoma neformaliojo suaugusiųjų švietimo ir tęstinio mokymosi stebėsena, organizuojami renginiai ir tobulinamos suaugusiųjų mokymo paslaugų teikėjų andragoginės kompetencijos.

**4. Sprendimo projekto rengimo metu gauti specialistų vertinimai.**

Rengiant sprendimo projektą, 2016 m. liepos 29 d. buvo organizuotas Tyrimo rezultatų pristatymas, kuriame dalyvavo Klaipėdos miesto savivaldybės tarybos nariai, administracijos darbuotojai, neformaliojo suaugusiųjų švietimo ir tęstinio mokymosi programas įgyvendinančių institucijų bei spaudos atstovai ir kiti suinteresuoti asmenys. Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Lėšos Veiksmų plano įgyvendinimui planuojamos, atsižvelgiant į Tyrimo rezultatus.

**6. Lėšų poreikis sprendimo įgyvendinimui.**

2016 m. Klaipėdos neformaliojo suaugusiųjų švietimo ir tęstinio mokymosi priemonių vykdymui skirta 82000,00 Eur savivaldybės biudžeto lėšų, iš jų Klaipėdos miesto visuomenės sveikatos biurui – 1000,00 Eur, Klaipėdos miesto šeimos ir vaiko gerovės centrui – 1000,00 Eur, Klaipėdos miesto savivaldybės administracijos Ugdymo ir kultūros departamento Kultūros skyriui – 14000,00 Eur, Klaipėdos miesto savivaldybės administracijai – 39000,00 Eur, Klaipėdos jaunimo reikalų tarybai – 15000,00 Eur, Klaipėdos miesto pedagogų švietimo ir kultūros centrui – 2000,00 Eur, Klaipėdos miesto neformaliojo suaugusiųjų švietimo paslaugų poreikio tyrimo vykdymui – 10000 Eur. Šio sprendimo projekto įgyvendinimui 2016–2019 metais papildomai reikalinga apie 167000,00 Eur suma (2016 m. – 2000,00 Eur, 2017 m. – 55000,00 Eur, 2018 m. – 55000,00 Eur, 2019 m. – 55000, 00 Eur).

**7. Galimos teigiamos ar neigiamos sprendimo priėmimo pasekmės.**

Teigiamos pasekmės: bus vykdomi teisės aktai, reglamentuojantys neformalųjį suaugusiųjų švietimą ir tęstinį mokymąsi.

Neigiamų pasekmių nenumatoma.

**PRIDEDAMA.**

1. Teisės akto, nurodyto sprendimo projekto įžangoje, išrašas, 2 lapai.

2. Teisės aktų projektų antikorupcinio vertinimo pažyma, 5 lapai.

Švietimo skyriaus vedėja Laima Prižgintienė